text: Hærværksdrenge risikerer stort erstatningskrav
  10 januar 2015 kl. 08.46
  To teenagedrenge er sigtet for at have lavet hærværk på minkfarme omkring Varde. Kendes de skyldige, kan det blive dyrt.
  To unge drenge, som indtil videre kun er sigtet i sagen om hærværk på minkfarme, kan få brug for en god opsparing, hvis de kendes skyldige i sagen. De risikerer at få et stort erstatningskrav, skriver Landbrugsavisen.
  Forsikringsselskabet kan nemlig gøre krav på betaling af erstatning helt op til ti år efter, at dommen er afsagt.
  - Hvis man tror, det er omkostningsfrit at begå hærværk, så tager man fejl, siger TopDanmarks pressechef, Jens Langagergaard.
  Forsikringsselskabet har en af minkavlerne som kunder, hvor der både har været udgifter på bygninger, men også tab ved avlsarbejdet. Alt sammen en regning, som kan havne ved de skyldige.
  